**YMPÄRISTÖMINISTERIÖ Muistio**

Luonnos 12.6.2018

**EHDOTUS VALTIONEUVOSTON ASETUKSEKSI KIINTEIDEN BETONIASEMIEN JA BETONITUOTETEHTAIDEN YMPÄRISTÖNSUOJELUVAATIMUKSISTA**

**1 Ehdotuksen pääasiallinen sisältö**

Ehdotettavalla valtioneuvoston asetuksella säädettäisiin kiinteiden betoniasemien (jatkossa betoniasemien) ja betonituotetehtaiden ympäristönsuojeluvaatimuksista. Asetuksella ehkäistäisiin ja vähennettäisiin betoniasemien ja betonituotetehtaiden toiminnasta aiheutuvaa ympäristön pilaantumista sekä yhdenmukaistettaisiin betonitoimialan ympäristönsuojeluvaatimuksia. Asetusta sovellettaisiin ympäristönsuojelulain (527/2014) 116 §:n nojalla rekisteröitäviin betoniasemiin ja betonituotetehtaisiin. Asetusta sovellettaisiin lisäksi vähimmäisvaatimuksena betoniasemiin ja betonituotetehtaisiin, jotka tarvitsevat toiminnalleen ympäristöluvan.

Asetus mahdollistaisi myös sen, että kivihiilen poltosta syntyvää lentotuhkaa voitaisiin hyödyntää betonin valmistuksessa betoniasemalla ja betonituotetehtaalla ilman, että toiminnalta edellytetään jätteen ammattimaiselta ja laitosmaiselta hyödyntämiseltä muutoin vaadittavaa ympäristölupaa.

Asetusta sovellettaisiin uusiin betoniasemiin ja betonituotetehtaisiin asetuksen voimaantulosta. Asetusta sovellettaisiin olemassa olevan betoniaseman ja betonituotetehtaan toimintaan siirtymäsäännösten mukaisesti siten, että asetuksen vaatimuksia olisi noudatettava kaikilla betoniasemilla ja betonituotetehtailla 1 päivästä tammikuuta 2025 alkaen.

Asetus annettaisiin ympäristönsuojelulain 9 §:n ja 10 §:n nojalla.

Asetus on tarkoitettu tulevan voimaan 1 päivänä tammikuuta 2019.

**2 Nykyiset säännökset**

Ympäristönsuojelulain 27 §:n mukaan ympäristön pilaantumista tai sen vaaraa aiheuttavalla toiminnalla on oltava ympäristölupa. Ympäristölupaa edellyttävät toiminnat on lueteltu lain liitteessä 1. Ympäristönsuojelulain 116 §:ssä säädetään toiminnan rekisteröinnistä ympäristönsuojelun tietojärjestelmään. Rekisteröitävät toiminnat on lueteltu lain liitteessä 2.

Ympäristönsuojelulain 30 §:ssä säädetään liitteen 2 mukaisen rekisteröitävän toiminnan luvanvaraisuudesta. Pykälän 1 momentin 1 kohdassa säädetään, että toiminta edellyttää ympäristölupaa, jos se on osa direktiivilaitoksen toimintaa. Lupaa ei tarvita sellaiselle luvanvaraisen laitoksen osalle, joka voidaan rekisteröidä ja joka ei ole osa niin sanottua direktiivilaitosta. Pykälän 1 momentin 2 kohdan mukaan ympäristölupa tarvitaan, jos toiminnasta saattaa aiheutua 27 §:n 2 momentissa tarkoitettu seuraus. Lain 27 §:n 2 momentissa ovat vesistön ja pienten vesien (ojan, lähteen tai noron) pilaantumiseen sekä eräistä naapuruussuhteista annetun lain (26/1920) 17 §:n 1 momentin tarkoittamaan kohtuuttomaan naapuruushaittaan liittyvät luvanvaraisuusperusteet. Pykälän 1 momentin 3 kohdassa säädetään rekisteröitävän toiminnan luvanvaraisuudesta 28 §:n perusteella, kun toiminta sijoitetaan tärkeälle tai muulle vedenhankintakäyttöön soveltuvalle pohjavesialueelle.

Kiinteät betoniasemat ja betonituotetehtaat siirrettiin rekisteröintiin ympäristönsuojelulain muutoksella, joka tuli voimaan 1.9.2017 (lain liitteen 2 kohta 8). Lain muutokseen liittyvän siirtymäsäännöksen mukaan kiinteät betoniasemat ja betonituotetehtaat säilyvät kuitenkin luvanvaraisina siihen saakka, kunnes niitä koskeva lain 10 §:n nojalla annettavat valtioneuvoston asetus tulee sovellettavaksi.

Ympäristönsuojelulain 116 §:n mukaan liitteessä 2 säädetystä ympäristön pilaantumisen vaaraa aiheuttavasta toiminnasta on tehtävä rekisteröinti-ilmoitus kunnan ympäristönsuojeluviranomaiselle

ympäristönsuojelun tietojärjestelmään rekisteröintiä varten. Rekisteröinti-ilmoituksen sisällöstä ja ympäristönsuojeluvaatimuksista säädetään 10 §:n nojalla annettavalla asetuksella. Rekisteröinti-ilmoitus on tehtävä liitteen 2 (kohdassa 8 tarkoitetun kiinteän betoniasema ja betonituotetehtaan) mukaisesta toiminnasta viimeistään 60 päivää ennen toiminnan aloittamista ja kunnan ympäristönsuojeluviranomaisen on rekisteröitävä toiminta 60 päivän kuluessa rekisteröinti-ilmoituksen tekemisestä.

Kun betoniasema tai betonituotetehdas rekisteröidään ympäristönsuojelun tietojärjestelmään, ei rekisteröintiviranomainen voi rekisteröinnin yhteydessä antaa toiminnalle sitä koskevia määräyksiä. Asetuksen noudattamista valvotaan jälkivalvonnassa. Jos toiminnalle olisi haettava ympäristölupa, on ympäristölupaviranomaisella ympäristönsuojelulain 70 §:n mukainen mahdollisuus asettaa luvassa asetusta ankarampia lupamääräyksiä. Lupaviranomainen voisi antaa myös lupamääräyksiä tapauskohtaisen lupaharkinnan mukaisesti seikoista, joista asetuksessa ei säädetä. Tällaisia voisivat olla esimerkiksi pohjaveden tarkkailua koskevat määräykset, jos toiminta sijoittuu pohjavesialueelle.

Ympäristölupa kuitenkin vaaditaan sellaisilta betoniasemilta ja betonituotetehtailta, joilla hyödynnetään materiaaleja, jotka on luokiteltu jätteeksi, kuten puumurske tai jätteenpolttolaitoksilla syntyvä pohjakuona. Jos näiden toimintojen ympäristönsuojeluvaatimuksista on säädetty tämän lain 10 §:n nojalla tai jätelain 14 §:n nojalla annetulla valtioneuvoston asetuksella, jätteen käsittelyyn tai hyödyntämiseen ei tarvita ympäristölupaa.

**3 Ehdotuksen yksityiskohtainen sisältö**

*1 § Soveltamisala*

Pykälän1 momentin mukaan asetusta sovellettaisiin sekä rekisteröitäviin että ympäristöluvanvaraisiin betoniasemiin ja betonituotetehtaisiin. Asetusta sovellettaisiin sekä kiinteästi sijoitettaviin betoni­asemiin että sellaisiin betoniasemiin, jotka voidaan tarvittaessa siirtää muualle ja jotka sijoitetaan yleensä useiden kuukausien ajaksi samaan paikkaan (niin sanotut projektiasemat). Asetusta ei sovellettaisi siirrettäviin ajoneuvoalustaisiin betoniasemiin.

Ympäristönsuojelulain 32 §:n 2 momentin mukaan eräät jätteen käsittelytoiminnat, jotka ovat lähtökohtaisesti luvanvaraisia, voidaan rekisteröidä, jos toiminnan ympäristönsuojeluvaatimuksista säädetään joko ympäristönsuojelulain tai jätelain nojalla annetulla valtioneuvoston asetuksella. Tähän sääntelyyn perustuen pykälän 2 momenttiin otettaisiin säännös, joka mahdollistaisi myös sen, että kivihiilen polton lentotuhkaa voitaisiin hyödyntää betonin tai betonituotteiden valmistuksessa betoniasemalla ja betonituotetehtaalla ilman, että toiminnalta edellytetään jätteen ammattimaiselta ja laitosmaiselta hyödyntämiseltä muutoin vaadittavaa ympäristölupaa. Lentotuhkan tulisi tällöin olla CE-merkittyä sekä REACH-asetuksen mukaisesti rekisteröityä, ellei jälkimmäisestä vapautukselle olisi perusteita.

Asetusta sovellettaisiin siis 2 momentin mukaan myös sellaiseen rekisteröitävään betoniasemaan ja betonituotetehtaaseen, jonka toiminnassa hyödynnetään kivihiilen poltossa syntynyttä lentotuhkaa alle 20 000 tonnia vuodessa. Hyödynnettävän lentotuhkan määrä määräytyisi ympäristönsuojeluasetuksen kunnan ja valtion toimivaltarajojen mukaisesti siten, että kun jätettä alle 20 000 tonnia vuodessa hyödyntävän toiminnan lupa-asian käsittely kuuluisi kunnan ympäristönsuojeluviranomaiselle, myös tällaisen toiminnan sisällyttäminen rekisteröitävään toimintaan kuuluisi kunnalle.

Ehdotetun pykälän 2 momentissa tarkoitettua lentotuhkaa voidaan jo hyödyntää maanrakentamisessa 1 päivänä tammikuuta 2018 voimaan tulleen eräiden jätteiden hyödyntämisestä maarakentamisessa annetun valtioneuvoston asetuksen (843/2017, MARA-asetus) mukaisesti Asetuksen mukaan kivihiilen polton lentotuhkan käyttö on sallittua väylä- ja kenttärakenteissa, tuhkamursketeissä sekä teollisuus- ja varastorakennusten pohjarakenteissa ja stabilointiaineena edellä mainituissa maarakentamiskohteissa.

Betonin valmistukseen tarvitaan kiviainesta, sideainetta (sementtiä) ja vettä. Lisäksi voidaan tarvita erilaisia lisäaineita, joilla betoniin saadaan kulloinkin tarvittavia ominaisuuksia. Perinteisesti betonin valmistuksessa käytettävät materiaalit ovat luonnonkiviaines, jota betonissa on 85–90 %, sementti, jota on 8–12 % sekä puhdas vesi. Lisäaineet, kuten notkistimet, huokostimet ja pintahidastimet, ovat kemikaaleja ja niiden määrä betonissa vaihtelee välillä 0–0,5 paino-%.

Betoniteollisuus käyttää raaka-aineina ja seosaineina eräitä sivutuotepohjaisia materiaaleja, joiden on aina täytettävä soveltuvat tekniset standardit ja betoninormien vaatimukset. Terästeollisuuden masuunikuonasta jauhettua masuunikuonajauhetta ja kivihiilen lentotuhkaa käytetään betonin valmistuksessa korvaamaan sementtiä. Kansallisesti betonikiviainesten ja betonissa käytettävien seosaineiden laatuvaatimukset määritellään Suomen Betoniyhdistys ry:n Betoninormeissa ja kansallisissa kiviainesstandardeissa.

Terästeollisuuden masuunikuonasta jauhettu masuunikuonajauhe on sivutuote, joka ei ole jätettä eikä siihen sovelleta jätelain tai sen nojalla annettuja säännöksiä. Tuotantoprosessissa syntyvä sivutuote on määritelty jätelain (646/2011) 5 §:n 2 momentissa selventämällä 1 momentin mukaista jätteen yleistä määritelmää. Sivutuotteeksi voidaan määritellä ainoastaan tuotantoprosessissa syntyviä niin sanottuja jäännöstuotteita, jotka syntyvät prosessin sivuvirtana varsinaisen päätuotteen ohella. Sivutuote rinnastuisi mihin tahansa tuotteeseen ja kuuluisi kyseistä tuotetta koskevan tuotesääntelyn piiriin. Aineen tai esineen määrittely sivutuotteeksi on säännöksen mukaan mahdollista vain, jos kaikki jätelain 5 §:n 2 momentissa säädetyt edellytykset täyttyvät. Toisin kuin prosessissa syntyvä jäte, sivutuotteeksi määriteltävän jäännöstuotteen voitaisiin katsoa olevan prosessissa tarkoituksella tuotettua. Masuunikuona täyttää nämä vaatimukset.

*2 § Määritelmät*

Asetuksen 2 pykälän 1 kohdassa määriteltäisiin *betoniasema* laitokseksi, jossa valmistetaan betonia kiviaineksia, sementtiä sekä muita side- ja lisäaineita sekoittamalla ja joka kuljetetaan välittömästi kuorma-autoilla muualla käytettäväksi. Betoniasemalla tarkoitettaisiin samaa kuin valmisbetoniasemalla.

Pykälän 2 kohdassa määriteltäisiin *betonituotetehdas* laitokseksi, jossa valmistetaan betonituotteita. Betonituotteet ovat rakennuselementtejä, palkkeja, putkia, kaivonrenkaita, laattoja, pilareita, pihakiviä tai muita vastaavia tuotteita. Betonituotetehtaalla valmistettava betonimassa käytetään tuotteiden raaka-aineena. Joissakin tapauksissa betonituotetehtaan yhteydessä toimii myös betoniasema.

Pykälän 3 kohdassa määriteltäisiin *lentotuhka.* Kivihiilen poltossa syntyvällä lentotuhkalla tarkoitettaisiin tuhkaa, joka on eroteltu mekaanisesti tai sähköisesti kivihiilen poltossa syntyvistä savukaasuista. Sitä käytetään sideaineena betonin valmistuksessa. Valtioneuvoston asetuksen jätteistä (179/2012, jatkossa jäteasetus) liitteen 4 jäteluettelon mukaisesti kyseeseen tulisi jätenimike 10 01 02 hiilen poltossa syntyvä lentotuhka.

Pykälän 4 kohdassa *rakennustuoteasetuksella* tarkoitettaisiin Euroopan Unionissa asiasta hyväksyttyä asetusta [rakennustuotteiden kaupan pitämistä koskevien ehtojen yhdenmukaistamisesta ja neuvoston direktiivin 89/106/ETY kumoamisesta annettua Euroopan parlamentin ja neuvoston asetusta (EU) N:o 305/2011].

Pykälän 5 kohdassa *REACH-asetuksella* tarkoitettaisiin Euroopan Unionissa asiasta hyväksyttyä asetusta [Euroopan parlamentin ja neuvoston asetusta (EY) N:o 1907/2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta].

Pykälän 6 kohdassa *ylijäämäbetonilla* tarkoitettaisiin betoniaseman ja betonituotetehtaan tuotannosta ylijäänyttä betonia, joka välivarastoitaisiin betoniaseman ja betonituotetehtaan alueella. Kovettumattomasta ylijäämäbetonista voitaisiin erottaa pesemällä kiviaines käytettäväksi uudelleen. Pesussa erottuva kiviaines vastaisi standardissa ”SFS-EN 206:2014 + A1:2016 Betoni. Määrittely, ominaisuudet, valmistus ja vaatimustenmukaisuus” määriteltyä ”pestyä uusiokiviainesta” (kohta 3.1.2.14, "kiviaines, joka saadaan betonimassaa pesemällä").

Ylijäämäbetonia olisi myös selkeytysaltaissa erottuva liete, tuotannon ylijäämä, kuljetusautojen mukana palautuva betoni sekä hylätyt tuotteet, jotka varastoidaan ja murskataan betoniaseman ja betonituotetehtaan alueella. Tämä vastaisi standardissa SFS-EN 206 määriteltyä ”murskattua uusiokiviaines” (kohta 3.1.2.15, "kiviaines, joka saadaan murskaamalla kovettunutta betonia, jota ei ole aiemmin käytetty rakentamisessa"). Kuljetettaessa ylijäämäbetoni betoniaseman ja betonituotetehtaan alueen ulkopuolelle esimerkiksi murskattavaksi tai muutoin hyödynnettäväksi, se muuttuisi jätemateriaaliksi.

Pykälän 7 kohdassa *olemassa olevalla betoniasemalla ja betonituotetehtaalla* tarkoitettaisiin tämän asetuksen voimaantullessa toiminnassa olevaa betoniasemaa ja betonituotetehdasta tai betoniasemaa ja betonituotetehdasta, jonka ympäristölupahakemus on kuulutettu ympäristönsuojelulain 44 §:n mukaisesti ennen tämän asetuksen voimaantuloa.

Pykälän 8 kohdassa *uudella betoniasemalla ja betonituotetehtaalla* tarkoitettaisiin betoniasemaa ja betonituotetehdasta, joka ei ole ollut toiminnassa eikä sen ympäristölupahakemusta ole kuulutettu ympäristönsuojelulain 44 §:n mukaisesti ennen tämän asetuksen voimaantuloa.

Pykälän 9 kohdassa *valvontaviranomaisella* tarkoitettaisiin kunnan ympäristönsuojeluviranomaista tai, jos toiminta on luvanvaraista ja toimivaltainen lupaviranomainen on valtion lupaviranomainen, valtion valvontaviranomaista.

*3 § Rekisteröinti-ilmoituksen sisältö*

Pykälässä säädettäisiin tiedoista, joista ympäristönsuojelulain 116 §:ssä tarkoitetun rekisteröinti-ilmoituksen tulisi sisältää. Rekisteröinti-ilmoitus olisi jätettävä kunnan ympäristönsuojeluviranomaiselle 60 vuorokautta ennen toiminnan aloittamista (1.1.2019 alkaen).

Ilmoituksen tiedoista osa olisi yksityiskohtaisia tietoja mm. prosessi- ja pesuvesien käsittelystä ja johtamisesta sekä raskaan liikenteen määristä ja kuljetusreiteistä, joilla varmistettaisiin se, että viranomainen saisi valvontaa varten vastaavat tiedot kuin aiemmin ympäristölupahakemuksen yhteydessä. Kunnan ympäristönsuojeluviranomainen voisi pyytää toiminnanharjoittajaa vielä täydentämään ilmoitusta, jos tiedot eivät olisi valvontaa varten riittäviä.

Rekisteröinti-ilmoitusta varten on laadittu lomake, jolla tiedot toiminnasta ilmoitettaisiin ympäristönsuojelun tietojärjestelmään. Lomake ja sen täyttöohje ovat [myöhemmin] saatavilla ympäristöhallinnon internet-sivuilta osoitteesta <http://www.ymparisto.fi/luvat> → Ympäristönsuojelulain mukainen rekisteröinti.

*4 § Lentotuhkaa koskevat vaatimukset*

Pykälän ensimmäisessä momentissa säädettäisiin betonin valmistuksessa hyödynnettävän lentotuhkan vaatimuksista. Lentotuhkan tulisi olla sekä Euroopan Unionin rakennustuoteasetuksen (305/2011) mukaisesti CE-merkittyä että REACH-asetuksen mukaisesti rekisteröityä. Rekisteröinnin vaihtoehtona tulee varmistaa, että lentotuhka on vapautettu rekisteröintivelvoitteesta REACH-asetuksen 2 artiklan 7 kohdan mukaisesti.

Lentotuhkan CE-merkintävaatimus tulee sen käytöstä betonin seosaineena, joka sisältyy Euroopan parlamentin ja neuvoston rakennustuoteasetukseen (305/2011). EU:n rakennustuoteasetus tuli kokonaisuudessaan voimaan 1.7.2013. CE-merkinnällä valmistaja vakuuttaa, että rakennustuotteen ominaisuudet ovat eurooppalaisen harmonisoidun tuotestandardin tai eurooppalaisen teknisen hyväksynnän mukaiset. Rakennustuotteeseen kiinnitetty CE-merkintä osoittaa, että tuote on testattu harmonisoidun tuotestandardin mukaisella testimenetelmällä ja että tuote on ilmoitetun suoritustason mukainen. Se ei kuitenkaan ole osoitus tuotteen ympäristökelpoisuudesta.

Lentotuhkan on CE-merkinnän saadakseen täytettävä eurooppalaisen harmonisoidun tuotestandardin, joka on Suomessa julkaistu standardina SFS-EN 450-1"Betoniin käytettävä lentotuhka, osa 1, määritelmät, laatuvaatimukset ja vaatimuksenmukaisuus", vaatimukset, jotta sitä voidaan käyttää betonin valmistuksessa. Standardi asettaa vaatimuksia mm. haitallisille hienoaineksille ja kivihiililentotuhkan hehkutushäviölle sekä määrittelee kemialliset ja fysikaaliset vaatimukset sekä laadunvalvontamenettelyt betonin seosaineena käytettävälle, standardin kohdassa 3.2 määritellylle silikaattipitoiselle lentotuhkalle, erityisesti kun sitä käytetään standardin EN 206 mukaiseen betoniin.

Kivihiilenpolton lentotuhkan tulee täyttää myös REACH-rekisteröinnille asetetut vaatimukset. Tämä tarkoittaa sitä, että joko betonin valmistukseen käytettävä kivihiilen polton lentotuhka tulee olla REACH-asetuksen mukaisesti rekisteröity tai lentotuhkan tuottajan tulisi varmistaa, että kyseessä olevalle lentotuhkalle REACH -asetuksen artiklan 2(7) mukainen vapautus rekisteröinnistä on mahdollista. Edellä mainittu vapautus tarkoittaa sitä, että jätteistä tuotteistettavien aineiden kohdalla tietyissä tapauksissa riittää, että yksi valmistaja tai maahantuoja rekisteröi aineen, jolloin jätteestä tuotettavaa ainetta ei tarvitse rekisteröidä, jos aine on sama kuin aikaisemmin rekisteröity ja toiminnanharjoittajalla on riittävät tiedot lentotuhkasta käytettävissään. Kemikaaliviraston (ECHA) julkaisemien aineiden rekisteröintiasiakirjojen perusteella kivihiilenpolton lentotuhkalle on päärekisteröinti tehty ja rekisteröinnissä on mukana myös useampia jäsenrekisteröinnin tehneitä kivihiilenpolton tuhkaa tuottavia yrityksiä. Näitä materiaaleja on rekisteröity sekä teolliseen että ammattikäyttöön, osa myös kulutuskäyttöön. Esimerkkeinä käyttötarkoituksista on käyttö sementin valmistuksessa, käyttö raaka-aineena asfaltin valmistuksessa ja erilaisten rakennusmateriaalien valmistuksessa. Rekisteröintejä löytyy myös maanrakentamistarkoituksiin, kuten patorakentamiseen sekä kaatopaikka- ja tierakentamiseen. Tuotteita on rekisteröity myös kuluttajakäyttöön esimerkiksi talojen rakennusmateriaaleina ja tiettyjä kuonia esimerkiksi hiekoitustarkoituksiin.

Jos betonin valmistuksessa käytettävä lentotuhka on REACH-rekisteröity ja sillä on REACH-asetuksen mukainen rekisteröintinumero, edellä kuvattua rekisteröinnistä vapauttamiseen liittyvää tarkastelua ei tarvita. REACH-rekisteröinnissä kuvataan tiedot mm. lentotuhkan koostumuksesta ja aineosuuksista, jolloin sen käyttö tuotteena tietyssä käyttötarkoituksessa olisi mahdollista.

Vaikka CE-merkintä, REACH-rekisteröinti ja betoninvalmistukseen liittyvät standardit eivät suoraan osoita kivihiilenpolton lentotuhkan ympäristökelpoisuutta, ne kuitenkin varmistavat betoninvalmistuksessa käytettävän lentotuhkan yleiset laatuvaatimukset. Kivihiilen polttamisessa syntyvä lentotuhka koostuu pääasiassa erilaisista mineraaleista, kuten kvartsista, korundista, hematiitista, sekä kalsium-, magnesium-, kalium- ja natriumoksideista sekä vähäisistä mutta vaihtelevista määristä raskasmetalleja. Lentotuhkasta ympäristöön liukenevia aineita on tutkittu laajasti. Lentotuhkan myyjä toimittaa lentotuhkan CE- merkintäasiakirjat, sertifikaatit, vaatimustenmukaisuusvakuutukset sekä alkutestausten tulokset ostajalle pyydettäessä.

*5 § Ylijäämäbetonin käsittely*

Betoniasemilla syntyy ylijäämäbetonia betonimyllyjen sekä betoninkuljetusautojen kuljetussäiliöiden pesuissa, joista se kulkeutuu selkeytysaltaiden kautta niistä ajoittain poistettavaksi pohjalietteeksi. Ylijäämäbetonia syntyy myös betonipumppujen suppilon tyhjennyksissä ja toisinaan tilanteissa, joissa koko tilattua määrää ei ole pystytty ottamaan työmaalla vastaan. Betonituotetehtailla ylijäämäbetonia syntyy lähinnä viallisina tuotteina esimerkiksi valun epäonnistuessa.

Kovettumattomasta ylijäämäbetonista voitaisiin pesemällä erottaa kiviaines palautettavaksi käyttöön. Ennen sen hyödyntämistä uuden betonin valmistuksessa se pitäisi seuloa, mutta tällaisia seulontalaitteistoja ei ole betoniasemilla yleisesti käytössä. Tämän takia pestyä uusiokiviainesta käytetään yleensä hiekoitukseen tai vastaavaan tarkoitukseen.

Selkeytysaltaista nostettava hienoa kiviainesta ja sementtiä sisältävä pohjaliete voidaan käsitellä joko suotopuristimella, laskeuttamalla tai kasavarastoinnilla vesipitoisuuden vähentämiseksi. Kasavarastoinnissa liete on sijoitettava aluksi betonialustalle, josta ylimääräinen vesi johdetaan kallistuksen avulla takaisin selkeytysaltaaseen.

Ylijäämäbetonia voitaisiin myös esikäsitellä kuivattamalla, varastoimalla väliaikaisesti, murskaamalla ja seulomalla betoniaseman ja betonituotetehtaan alueella tai toimittaa muualle murskattavaksi ja hyödynnettäväksi. Betoniaseman ja betonituotetehtaan alueella oleva tilapäisesti varastoitu ylijäämäbetoni ei olisi jätelain tarkoittamaa jätettä.

*6 § Murskaus*

Jos ylijäämäbetonia ei kuljeteta muualle murskattavaksi, betoniaseman ja betonituotetehtaan alueella tapahtuva ylijäämäbetonin murskaaminen tehdään ulkopuolisen urakoitsijan toimesta ja murskaus kestää tyypillisesti enintään muutamia päiviä vuodessa. Toiminnan tilapäisen luonteen vuoksi asetuksessa ei asetettaisi erityisiä vaatimuksia ylijäämäbetonin murskaukselle. Sen sijan momentissa viitattaisiin ympäristönsuojelulain 118 §:n mukaiseen meluilmoitusta koskevaan sääntelyyn ja ympäristönsuojelulain nojalla annettuihin kunnan ympäristönsuojelumääräyksiin, joilla kunta voi halutessaan korvata 118 §:n mukaisen meluilmoitusmenettelyn tiettyjen tilapäistä melua aiheuttavien toimintojen osalta. Viittausääntely tarkoittaa, että urakoitsijan on jätettävä murskaustoiminnasta kunnan ympäristönsuojeluviranomaiselle ympäristönsuojelulain 118 §:ssä tarkoitettu meluilmoitus viimeistään 30 vuorokautta ennen murskauksen aloittamista tai toimittava siten kuin kunnan ympäristösuojelumääräyksissä on erikseen määrätty tilapäisestä murskaustoiminnasta.

*7 § Toiminnan sijoittaminen*

Pykälässä viitattaisiin toiminnan sijoittamista koskevan ympäristönsuojelulain sääntelyyn. Ympäristönsuojelulain 12 §:n mukaan luvanvaraista tai rekisteröitävää toimintaa ei saa sijoittaa asemakaavan vastaisesti. Betoniaseman tai betonituotetehtaan rekisteröityessä toiminnan sijoittamista ei kuitenkaan harkittaisi uudelleen, koska sijoituspaikan soveltuvuus asemakaavaan nähden on aikanaan tutkittu jo rakennusvaiheessa (olemassa olevat) tai tutkitaan rakennusluvan yhteydessä (uudet), joten kaavanmukaisuutta ei olisi tarpeen tarkastella enää erikseen rekisteröitäessä toiminta ympäristönsuojelun tietojärjestelmään.

*8 § Melutasot ja melua aiheuttavien työvaiheiden aikarajat*

Meluhaittaa aiheuttaa pääasiassa betoniasemalle tuleva ja sieltä pois lähtevä betoniautoliikenne sekä kiviaineskuljetukset. Liikenteen melu aiheuttaa haittaa häiriöille alttiille kohteille, kuten asutukselle, jonka keskellä tai lävitse kulkevia teitä betoniautot ja kiviainekuljetusautot käyttävät. Betoniaseman sijoituspaikan lisäksi liikenteestä aiheutuva meluhaitta riippuu aseman tuotannon laajuudesta ja liikenteen tiheydestä asemalle ja sieltä pois. Metrimääräistä vähimmäisetäisyyttä, jota lähemmäs häiriölle alttiista kohteesta uutta betoniasema tai betonituotetehdasta ei saisi sijoittaa, ei ole näin ollen ollut tässä asetuksessa mahdollista määrittää. Uuden betoniaseman tai betonituotetehtaan toiminnasta aiheutuvan liikenteen meluhaitan ehkäiseminen voidaan parhaiten ottaa huomioon, kun alueita kaavoitetaan ja niille suunnitellaan sijoitettavaksi teollista toimintaa, kuten betoniasema.

Edellä selostetun perusteella pykälän 1 momentissa säädettäisiin meluhaittojen ehkäisemisen huomioon ottamisesta, kun betoniasemaa tai betonituotetehdasta ja sen sijoittamista suunnitellaan ja laitosta käytetään asettamalla laitoksen toiminta-aikaa ja yöaikaa koskevat melutason raja-arvot häiriölle alttiissa kohteissa. Raja-arvot perustuvat melutasojen ohjearvoista annettuun valtioneuvoston päätökseen (993/1992) mukaisiin ohjearvoihin. Melutasojen raja-arvot koskisivat myös olemassa olevan betoniaseman tai betonituotetehtaan toimintaa, mutta niiden ei automaattisesti tarvitsisi asetuksen voimaantultua selvittää melutasoja. Ehdotetun 15 §:n mukaan olemassa olevan betoniaseman ja betonituotetehtaan toiminnasta aiheutuvat melutasot on mitattava, jos valvontaviranomainen sitä perustellusta syystä vaatii.

Pykälän 2 momentissa säädettäisiin uuden betoniaseman melutasojen selvittämisestä ennen toiminnan aloittamista joko mallintamalla tai muutoin osoittamalla, etteivät ensimmäisessä momentissa tarkoitetut melutasot ylity. Melutasojen ylittymistä voitaisiin ehkäistä esimerkiksi sijoittamalla toiminta ja suunnittelemalla betoniautojen kuljetusreitit riittävän etäälle melulle alttiista kohteista tai hyödyntämällä tässä maaston muotoja tai rakentamalla meluesteitä.

Pykälän kolmannessa momentissa säädettäisiin toiminnanharjoittajan velvollisuudesta ilmoittaa valvontaviranomaiselle hyvissä ajoin etukäteen ennen suunniteltua toimintaa, jos betonia olisi tilapäisesti esimerkiksi muutaman päivän ajan tuotettava myös yöaikaan tai normaalin toiminta-ajan ulkopuolella. Ilmoitus olisi tehtävä, jotta valvontaviranomainen saisi tiedon poikkeavista toiminta-ajoista ja voisi puuttua asiaan, jos sille tulisi ilmoituksia meluhaitasta. Poikkeava toiminta-aika voisi johtua esimerkiksi siitä, että betonin toimituskohde on laaja yhtenäinen betonivalu, kuten silta tai vastaava rakennelma, jonka valutyö on tehtävä kokonaisuudessaan ilman katkoja. Jos ilmoittaminen ennen poikkeavaa toiminta-aikaa ei ole mahdollista esimerkiksi valutyön jatkuessa normaalina toiminta-aikana pidempään kuin on suunniteltu, ilmoitus on toimitettava valvontaviranomaiselle mahdollisimman pian, käytännössä seuraavana arkipäivänä. Jos toiminta alkaisi säännöllisesti kello 6 ja tieto ilmoitettaisiin rekisteröintilomakkeella toiminnan aloitusajankohdaksi, toiminnassa olisi noudatettava 1 momentissa tarkoitettuja kello 22–7 välisen ajan keskiäänitasojen raja-arvoja eikä tällöin olisi kyse tämän momentin tarkoittamasta tilapäisestä toiminnasta.

*9 § Pölypäästöjen rajoittaminen*

Pykälän ensimmäisessä momentissa säädettäisiin velvoitteesta huolehtia pölyn leviämisen ehkäisemisestä pölyävien aineiden käsittelystä ja eri työvaiheista. Pölyä syntyy myös piha-alueella liikennöinnistä (betonin ja raaka-aineiden kuljetusautot) sekä raaka-ainekuormien purkamisesta. Pölyävät raaka-aineet olisi säilytettävä suljetuissa astioissa siten, etteivät ne pääse leviämään ympäristöön esimerkiksi tuulen mukana.

Pykälän toisessa momentissa säädettäisiin sementti- ja sideainesiilojen pölypäästöjen rajoittamisesta sekä pölyävän työvaiheen rajoittamisesta pölynerottimien vikaantuessa. Pölypäästöjen ehkäisemiseksi sementtisiilot olisi varustettava pölynerottimilla (pölynsuodattimilla) ja huolehdittava siitä, että ne toimivat asianmukaisesti. Vaatimus perustuisi hyviin käytöntöihin, joita betoniasemilla jo toteutetaan. Betonin tuotannon pölyävin työvaihe on sementin purku sementtisiiloihin, jos betonisiilojen pölynerottimet eivät toimi asianmukaisesti. Sementti tuodaan betoniasemalle irtotavarana säiliöautolla, joka paineen avulla pumppaa sementin varastosiiloon. Betoniasemilla käytössä olevat suodattimet puhdistetaan ravistelemalla ja täryttämällä, jolloin suodattimiin kerääntynyt sementtipöly palautuu takaisin raaka-aineeksi.

Pykälän kolmannessa momentissa säädettäisiin ajoväylien ja piha-alueiden pölyämisen ehkäisemisestä, jota voitaisiin tehdä ajoväyliä ja piha-alueita harjaamalla ja tarpeen mukaan pesemällä niitä vedellä. Pölyn sitomiseen voitaisiin myös käyttää pölynsidontakemikaaleja sijaintipaikasta riippuen. Ajoväyliä voitaisiin myös asfaltoida tai muutoin päällystää kunnossapidon helpottamiseksi.

*10 § Jätevesien käsittely ja johtaminen*

Pykälässä ensimmäisessä momentissa säädettäisiin betonin sekä betonituotteiden valmistuksessa syntyvien prosessi- ja pesuvesien käsittelystä ja johtamisesta. Betoniaseman ja betonituotetehtaan pesuvedet ovat yleensä emäksisiä ja suolapitoisia, sisältävät paljon sulfaattia ja kiintoainetta sekä mahdollisesti hieman kromia. Lähtökohtaisesti pesu- ja prosessivedet olisi käytettävä uudelleen ja kierrätettävä takaisin prosessiin aina kun se olisi mahdollista. Jos näitä vesiä ei kierrätettäisi, ne voitaisiin johtaa saostusaltaiden kautta viemäriin.

Asetuksessa ei asetettaisi raja-arvoja betoniasemalta tai betonituotetehtaalta viemäriin johdettaville teollisuusjätevesille (prosessi- ja pesuvedet). Vesihuoltolaitos tekee usein toiminnanharjoittajan kanssa teollisuusjätevesisopimuksen, joka sisältää määräyksiä /rajoituksia/ ehtoja muun muassa viemärin johdettavien jätevesien laadusta ja tarkkailusta kuten esimerkiksi raja-arvoja jäteveden pH:lle, sulfaatti- ja kiintoainepitoisuudelle, lämpötilalle sekä metallien pitoisuuksille. Viemäriin johdettavien jätevesien on oltava vesihuoltolaitoksen vaatimusten mukaisia.

Jos betoniaseman tai betonituotetehtaan prosessivedet ja pesuvedet johdettaisiin esikäsittelyn jälkeen ympäristöön, niin toiminta useimmissa tapauksissa edellyttäisi ympäristölupaa sillä perusteella, että betoniaseman jätevesien johtamisesta saattaisi aiheutua pienvesien kuten ojan, lähteen tai noron pilaantumista (YSL 27 § 2 mom.).

Pykälän toisen momentti sisältäisi informatiivisen viittauksen talousjätevesien käsittelyyn vesihuoltolain säännöksien nojalla viemäröidyillä alueilla ja hajajätevesiasetuksen säännöksien nojalla viemäriverkostojen ulkopuolisilla alueilla.

*11 § Öljyisten hulevesien käsittely ja johtaminen*

Pykälässä säädettäisiin öljyisten hulevesien käsittelystä ja johtamisesta. Pykälän mukaan nestemäisten polttoaineiden käsittelyalueiden ja öljysäiliöiden suoja-altaiden hulevedet olisi käsiteltävä öljynerottimessa ennen kuin ne johdettaisiin jätevesiviemäriin, umpisäiliöön tai ympäristöön.

*12 § Nestemäisten polttoaineiden ja kemikaalien varastointi ja käsittely*

Pykälässä säädettäisiin betoniaseman nestemäisten polttoaineiden varastoinnista ja käsittelystä. Ensimmäinen momentti sisältäisi informatiivisen viittauksen kemikaaliturvallisuuslainsäädäntöön ja sen nojalla annettuihin asetuksiin, joita olisivat muu muassa vaarallisten kemikaalien teollisen käsittelyn ja varastoinnin turvallisuusvaatimuksista annettu valtioneuvoston asetus (856/2012), jäljempänä kemikaaliturvallisuusasetus, sekä vaarallisten kemikaalien käsittelyn ja varastoinnin valvonnasta annettu valtioneuvoston asetus (685/2015). Lisäksi Turvallisuus- ja kemikaaliviraston (Tukes) oppaissa on kuvattu tarkemmin kemikaaliturvallisuuslainsäädännön vaatimuksia ja niiden toteuttamistapoja.

Pykälän toisessa momentissa säädettäisiin niistä nestemäisten polttoaineiden käsittelyyn ja varastointiin liittyvistä vaatimuksista, jotka olisivat ensimmäisen momentissa tarkoitettujen vaatimusten lisäksi tarpeen ympäristön ja erityisesti maaperän pilaantumisen ehkäisemiseksi.

Pykälän toisen momentin kohdassa 1 säädettäisiin, että nestemäisten polttoaineiden suoja-altaaseen on vuototilanteessa mahduttava vähintään 1,1 kertaa siihen sijoitetun suurimman yksittäisen säiliön suurin varastoitava nestetilavuus. Tämä voitaisiin toteuttaa betoniasemilla ja betonituotetehtailla joko kasvattamalla suoja-altaan kokoa tai rajoittamalla varastoitavan nestemäisen polttoaineen suurinta määrää esimerkiksi varustamalla suoja-altaan tilavuuden määrittävä säiliö ylitäytönestimellä tai muulla automaattisesti toimivalla teknisellä ratkaisulla. Suoja-altaan tilavuuteen voitaisiin laskea mukaan tilavuuden määrittävän säiliön tilavuus siltä osin, kun säiliö on suoja-altaan reunojen alapuolella.

Pykälän toisen momentin kohdan 2 mukaisten toimien tavoitteena olisi ehkäistä polttoaineiden ylivuodot täyttötilanteissa. Pykälän toisen momentin kohdan 3 mukaan betoniasemalla tai betonituotetehtaalla olisi oltava varusteita, joilla voidaan ehkäistä vuototilanteissa vuotojen leviäminen ympäristöön.

Pykälän toisen momentin kohdan 4 tavoitteena olisi varmistaa se, että täyttö- ja purkutilanteissa mahdollisesti aiheutuvat öljyiset hulevedet saadaan kerättyä hallitusti talteen ja johdettua öljynerottimeen. Vaihtoehtona reunakorotuksille olisi purku- ja täyttöpaikan pintojen vuotosuojaukset siten, että öljyiset hulevedet voitaisiin edelleen kerätä hallitusti. Vaihtoehtoisilla menetelmillä voitaisiin saada aikaan sama suojausvaikutus kuin kiinteillä ratkaisuilla ja näin voitaisiin välttää saavutettaviin ympäristöhyötyihin nähden kohtuuttomat investoinnit.

Pykälän toisen momentin kohdan 5 mukaan varastoitavien nestemäisten kemikaalien pääsy ympäristön ja maaperään olisi estettävä siten, että kemikaalit varastoitaisiin viemäröimättömässä tilassa tai tilassa, jossa viemärin olisi oltava tulpattu.

*13 § Jätehuolto*

Pykälässä viitattaisiin jätelakiin sekä sen nojalla annettuihin säännöksiin.

*14 § Poikkeukselliset tilanteet*

Pykälän ensimmäisessä momentissa säädettäisiin ympäristön pilaantumisen vaaraa aiheuttavien toimintojen ohjeistusvelvollisuudesta.

Pykälän toiseen momenttiin koottaisiin poikkeuksellisia tilanteita koskevat tiedot, joita toimintasuunnitelmassa olisi esitettävä. Toimintasuunnitelman olisi toimitettava ympäristöluvan hakemisen yhteydessä tai kun rekisteröinti-ilmoitus jätetään ensimmäistä kertaa. Toimintasuunnitelmaa ei kuitenkaan tarvitsisi esittää ympäristöluvan muutoshakemuksen yhteydessä, mikäli se olisi haettavan muutoksen perusteella ilmeisen tarpeetonta. Toimintasuunnitelma olisi pidettävä ajan tasalla, mutta sen päivittämien ei edellyttäisi viranomaishyväksyntää.

Pykälän kolmannessa momentissa viitattaisiin ympäristönsuojelulain poikkeuksellisia tilanteita koskevaan ilmoitusvelvollisuutta koskevaan sääntelyyn (YSL 123 §).

Pykälän neljännessä momentissa säädettäisiin toiminnanharjoittajan velvollisuudesta ryhtyä poikkeuksellisen tilanteen edellyttämiin korjaus- tai torjuntatoimiin, jotta toiminta saataisiin normaaliksi mahdollisimman pian sekä velvollisuudesta aloittaa tilanteen aiheuttamien vaikutusten selvittämien tarvittavassa laajuudessa.

Pykälän viidennessä momentissa säädettäisiin varautumisesta toimin, joilla poikkeuksellisten tilanteiden muodostuminen vältettäisiin.

*15 § Rakenteiden ja laitteistojen kunnossapito*

Pykälän 1 momentin mukainen säännös rakenteiden ja laitteistojen huollosta ja kunnossapidosta annettaisiin laitteiden ja rakenteiden vioittumisesta tai vaurioitumisesta aiheutuvien haittojen/päästöjen ehkäisemiseksi.

Pykälän 2 momentin vaatimuksessa säädettäisiin laitteistojen määräajoin suoritettavista huolloista. Huoltoväliä ei kuitenkaan voitaisi yksiselitteisesti säätää kaikkiin tilanteisiin sopivaksi, koska huoltojen taajuus riippuisi pölynsuodattimien ja ylitäytönestimien vikaantumisherkkyydestä ja siitä, millaisia vaikutuksia ja päästöjä kyseessä olevasta laitteesta voisi aiheutua. Selkeytysaltaiden tyhjentämistarve riippuisi toiminnan laajuudesta. Rekisteröinti-ilmoituslomakkeen päästöjen tarkkailua koskevassa osiossa kysyttäisiin tarkempia tietoja laitteistojen huolloista, kuten kuinka usein pölynerotuslaitteiden kuntoa tarkkailtaisiin ja kuinka usein selkeytysaltaat tyhjennettäisiin.

*16 § Toiminnan sekä sen päästöjen ja vaikutusten tarkkailu*

Pykälän 1 momentin vaatimus perustuisi siihen, että toiminnanharjoittajan on ympäristönsuojelulain 6 §:n mukaan oltava selvillä toimintansa päästöistä ja niiden vaikutuksista ympäristöön. Betoniaseman päästöjen tarkkailu perustuisi pääosin toiminnanharjoittajan itse suorittamaan tarkkailuun.

Pykälän 2 ja 3 momenteissa säädettäisiin käyttötarkkailusta. Siihen kuuluisivat sideainesiilojen pölynerottimien kunnon tarkkailu päivittäin, selkeytysaltaiden lietteen määrän tarkkailu viikoittain ja kunnon tarkkailu sekä öljynerotuskaivojen tyhjentäminen ja tarkistaminen.

Pykälän 4 momentissa säädettäisiin vaatimuksesta tarkistaa nestemäisten kemikaalisäiliöiden kunto säännöllisesti ja kuitenkin vähintään joka kymmenes vuosi.

Pykälän 5 momentissa säädettäisiin velvollisuudesta mitata uuden betoniaseman ja betonituotetehtaan melutasot 12 kuukauden kuluessa toiminnan aloittamisesta tavanomaisena toiminta-aikana. Melutasot olisi mitattava lähimmissä melulle alttiissa kohteissa. Lisäksi valvontaviranomaisella olisi oikeus perustellusta syystä vaatia melumittausta myös olemassa olevalta betoniasemalta. Melumittausta voitaisiin vaatia esimerkiksi silloin, kun toiminta olisi kasvanut huomattavasti sen jälkeen, kun melumittaukset olisi edellisen kerran tehty taikka jos epäiltäisiin naapureille aiheutuvan haittaa muun muassa saapuneiden valituksiin perustuen.

*17 § Tietojen toimittaminen ja kirjanpito*

Toiminnanharjoittajan olisi vuosittain helmikuun loppuun mennessä toimitettava kunnan ympäristönsuojeluviranomaiselle pykälän 1 ja 2 momentissa luetellut tiedot edellisen vuoden toiminnasta, johon kuuluisivat muun muassa tiedot tuotannon määristä, toiminta-ajoista ja käyttötarkkailuun liittyvistä toimista sekä tiedot syntyneistä jätteistä.

Toiminnanharjoittajan olisi myös sisällytettävä kirjanpitoon tiedot 4 §:ssä tarkoitetun kivihiilen lentotuhkan CE-merkinnästä ja REACH-asetuksen mukaisesta rekisteröinnistä tai jos lentotuhkalla on vapautus rekisteröinnistä.

Pykälän kolmannen momentin mukaan toiminnanharjoittajan olisi pidettävä kirjaa vuosiraportissa toimitettavista tiedoista ja säilytettävä nämä tiedot kuuden vuoden ajan.

*18 § Toiminnan muutostilanteisiin liittyvä ilmoitusvelvollisuus*

Pykälässä viitattaisiin ympäristönsuojelulain 170 §:ään, jossa säädetään kattavasti toiminnan muutostilanteita koskevasta ilmoitusvelvollisuudesta Lain 170 § velvoittaa toiminnanharjoittajan ilmoittamaan toimivaltaiselle valvontaviranomaiselle kaikista valvonnan kannalta olennaisista muutoksista, joilla voi olla vaikutuksia ympäristön pilaantumiseen taikka säädösten tai luvan noudattamiseen. Näin saadun tiedon perusteella kunnan ympäristönsuojeluviranomainen arvioisi, edellyttääkö tilanne rekisteröinnin tai luvan muuttamista.

*19 §* *Toiminnan lopettamiseen liittyvät toimet*

Pykälän ensimmäisessä momentissa säädettäisiin toiminnanharjoittajan velvoitteesta esittää suunnitelma toiminnan lopettamisen edellyttämistä purkutoimista sekä alueen kunnostamisesta. Toiminnanharjoittajan olisi suunnitelmassa myös esitettävä, miten selvitettäisiin mahdollinen maaperän ja pohjaveden pilaantumisen tilanne.

Pykälän toisessa momentissa säädettäisiin toiminnan lopettamisen jälkeisestä toiminta-alueen kunnostamisesta ja siistimisestä. Momentissa olisi myös informatiivinen viittaus ympäristönsuojelualain 94:än, jossa säädetään toiminnan lopettamisen jälkeisistä vastuista.

Lisäksi on syytä huomata, että edellä 18 §:ssä tarkoitettu ympäristönsuojelulain 170 § velvoittaa toiminnanharjoittajan ilmoittamaan toimivaltaiselle valvontaviranomaiselle viipymättä myös toiminnan lopettamisesta.

*20 §* *Voimaantulo- ja siirtymäsäännökset*

Pykälässä säädettäisiin asetuksen voimaantulosta ja siirtymäsäännöksistä.

Ensimmäisessä momentissa säädettäisiin, että asetus tulee voimaan 1 päivänä tammikuuta 2019.

Toisessa momentissa säädettäisiin, että asetusta sovellettaisiin olemassa olevan betoniaseman tai betonituotetehtaan toimintaan siitä alkaen, kun sen toiminta muuttuu olennaisesti tai lupaa on muutoin tarpeen tarkistaa.

Kolmannessa momentissa säädettäisiin, että olemassa olevan betoniaseman tai betonituotetehtaan olisi joka tapauksessa noudatettava tämän asetuksen vaatimuksia viimeistään 1 päivästä tammikuuta 2025.

Neljännessä momentissa säädettäisiin toiminnanharjoittajan mahdollisuudesta rekisteröidä olemassa olevan betoniasema tai betonituotetehdas ennen toisessa momentissa tarkoitettuja määräaikoja. Jos toiminnanharjoittaja tekisi tämän niin sanotun vapaaehtoisen rekisteröinnin, sen olisi noudatettava asetuksen vaatimuksia siitä päivästä, kun toiminta on rekisteröity.

Viidennessä ja kuudennessa momentissa säädettäisiin olemassa olevan betoniaseman tai betonituotetehtaan ympäristöluvan ja jätteen hyödyntämistä koskevan ympäristöluvan raukeamisesta.

Seitsemännessä ja kahdeksannessa momentissa säädettäisiin vireillä olevan ympäristölupa-asian raukeamisesta.

**4 Ehdotuksen vaikutukset**

Taustaa

Asetuksen voimaantulo mahdollistaisi sen, että kiinteät betoniasemat ja betonituotetehtaat eivät enää jatkossa tarvitse toiminnalleen ympäristölupaa, vaan rekisteröinti ympäristönsuojelun tietojärjestelmään riittää. Asiaan liittyvän ympäristönsuojelulain muutosta koskeneen hallituksen esityksen (HE 8/2017 vp) mukaan Suomessa oli vuonna 2017 noin 300 luvanvaraista kiinteää betoniasemaa ja betonituotetehdasta. Näistä arviolta noin puolet voitaisiin siirtää rekisteröintimenettelyyn.

Mainitussa hallituksen esityksessä todetaan myös, että kiinteiden betoniasemien ja betonituotetehtaiden lupamääräykset ovat keskenään pitkälti saman sisältöiset ja toimintojen ympäristövaikutukset ovat varsin vähäiset (kuljetuksista aiheutuva melu, pöly ja prosessijätevedet). Toiminnat ovat myös muutoin luonteeltaan sellaisia, että valtioneuvoston asetuksessa voitaisiin kattavasti säätää toiminnan ympäristönsuojeluvaatimuksista. Toimintojen luvanvaraisuus säilyisi sijoitettaessa kyseisiä toimintoja pohjavesialueille.

**Ympäristövaikutukset**

Asetuksella yhdenmukaistettaisiin kiinteiden betoniasemien ja betonituotetehtaiden ympäristönsuojeluvaatimuksia. Ympäristönsuojelun tason voidaan olettaa nousevan toimintojen joutuessa täyttämään asetuksen yhdenmukaiset ympäristönsuojeluvaatimukset. Toiminnalle asetettavat vaatimukset olisivat myös paremmin ennakoitavissa.

Betoniasemien ja betonituotetehtaiden merkittävimmät ympäristövaikutukset ovat raaka-aineiden ja tuotteiden kuljetuksista aiheutuvat meluhaitat, pölyäminen sekä jätevesipäästöt. Toiminnan sijainnista riippuen paikalliset vaikutukset, kuten raskaasta liikenteestä aiheutuvat meluhaitat, voivat olla merkittäviä, vaikkakin kokonaisuutena arvioiden ympäristövaikutukset ovat vähäiset.

Asetuksessa tarkoitetun, jätteeksi luokitellun lentotuhkan hyödyntämisestä betonin ja betonituotteiden valmistuksessa ei arvioida aiheutuvan haitallisia vaikutuksia ympäristöön, koska tuhkan sisältämät aineet sitoutuvat valmistettavaan betonimassaan, josta ne eivät käyttökohteessaan käytännössä pääse liukenemaan maaperään tai ympäristöön. Sallimalla lentotuhkan hyödyntäminen betonin raaka-aineena myös rekisteröitävässä toiminnassa varmistettaisiin nykyisen käytännön jatkuminen. Lentotuhkalla korvataan sementin käyttöä, mikä vähentää muun muassa sementinvalmistuksesta aiheutuvia hiilidioksidipäästöjä.

**Taloudelliset vaikutukset**

Asetuksen päästöjen rajoittamista koskevat vaatimukset vastaavat pääosin jo nykyisin betoniasemilla ja betonituotetehtailla käytössä olevia teknisiä ratkaisuja ja vastaavat myös alan parasta käyttökelpoista tekniikkaa. Uuden aseman toimintaa suunniteltaessa melun leviämisen mallintaminen samoin kuin mahdollinen melumittaus saattaa aiheuttaa kertaluonteisesti ylimääräisiä kustannuksia, jos toiminnanharjoittaja ei muilla tavoin voisi osoittaa melun leviämisen vaikutusta. Kustannusarvio tällaiselle meluselvitykselle on keskimäärin noin 5 000 euroa.

Yrityksille syntyisi myönteisiä taloudellisia vaikutuksia siitä, että toiminnan rekisteröinti yksinkertaistaisi ja nopeuttaisi toiminnan aloittamista. Yhdenmukaiset ympäristönsuojeluvaatimukset toimialalle kohtelisivat toiminnanharjoittajia tasapuolisemmin maantieteellisestä sijainnista riippumatta.

**Vaikutukset viranomaisten toimintaan**

Betoniaseman ja betonituotetehtaan rekisteröintimenettelyyn siirtämiseen liittyvän ympäristönsuojelulain muutosta koskevan hallituksen esityksen (HE 8/2017 vp) mukaan menettelyyn siirtäminen lisäisi hetkellisesti viranomaisten työtä. Pitemmällä aikavälillä myönteisiä viranomaisvaikutuksia syntyisi kuitenkin siitä, että toimintojen siirtäminen luvanvaraisuudesta rekisteröintimenettelyyn vapauttaisi kunnissa jonkin verran uusien toimintojen lupakäsittelyn voimavaroja kohdennettavaksi muihin ympäristönsuojelun viranomaistehtäviin. Tämä ei tosin ratkaisevasti vähentäisi kunnan ympäristönsuojeluviranomaisen kokonaistyömäärää, vaan siirtäisi viranomaistyön painopisteen ennakkovalvonnasta jälkivalvontaan.

**5 Ehdotuksen valmistelu**

Asetusehdotus on valmisteltu virkatyönä ympäristöministeriössä. Asetuksen valmistelun tueksi asetettiin taustaryhmä, jossa olivat edustettuina seuraavat tahot: ympäristöministeriö (puheenjohtaja), Suomen ympäristökeskus, Suomen Kuntaliitto, Uudenmaan elinkeino-, liikenne- ja ympäristökeskus, Keski-Uudenmaan ympäristökeskus, Helsingin kaupungin ympäristöpalvelut (31.5.2017 asti Helsingin kaupungin ympäristökeskus) sekä Suomen Betoniteollisuus ry.

Asetusluonnoksesta on pyydetty lausuntoa seuraavilta tahoilta: […]

**6 Ehdotuksen voimaantulo**

Asetus ehdotetaan tulemaan voimaan 1 päivänä tammikuuta 2019.